b'\n_START_ARTICLE_\nTarptautini\xc5\xb3 atsiskaitym\xc5\xb3 bankas\n_START_PARAGRAPH_\nTarptautini\xc5\xb3 atsiskaitym\xc5\xb3 bankas (angl. Bank for International Settlements)\xc2\xa0\xe2\x80\x93 tarptautin\xc4\x97 centrini\xc5\xb3 bank\xc5\xb3 organizacija, skatinanti ir pri\xc5\xbei\xc5\xabrinti tarptautin\xc4\xaf monetarin\xc4\xaf ir finansin\xc4\xaf bendradarbiavim\xc4\x85. Tarptautini\xc5\xb3 atsiskaitym\xc5\xb3 bankas (TAB) \xc4\xafsteigtas 1930\xc2\xa0m. Bazelyje ir yra seniausia veikianti pasaulio tarptautin\xc4\x97 finans\xc5\xb3 organizacija. Banko steig\xc4\x97jai\xc2\xa0\xe2\x80\x93 valstybi\xc5\xb3 centriniai bankai. Bankas skatina bendradarbiavim\xc4\x85 tarp centrini\xc5\xb3 bank\xc5\xb3, jiems teikia daug finansini\xc5\xb3 paslaug\xc5\xb3 (teikia kreditus, priima depozitus, veikia kaip garantas ir tarpininkas). \xc5\xa0iuo metu TAB nariai yra 55 valstybi\xc5\xb3 centriniai bankai, Europos Centrinis Bankas ir Tarptautinis valiutos fondas.\n_START_SECTION_\nLietuvos naryst\xc4\x97 TAB\n_START_PARAGRAPH_\nLietuvos bankas yra Tarptautini\xc5\xb3 atsiskaitym\xc5\xb3 banko narys nuo 1931\xc2\xa0m. 1940\xc2\xa0m., Lietuv\xc4\x85 okupavus TSRS, Tarptautini\xc5\xb3 atsiskaitym\xc5\xb3 bankas nuostoliams, patirtiems u\xc5\xbe\xc5\xa1ald\xc5\xbeius jo s\xc4\x85skait\xc4\x85 Lietuvos banke, kompensuoti per\xc4\x97m\xc4\x97 i\xc5\xa1 Lietuvos banko 62,2\xc2\xa0kg aukso. Likusi\xc4\x85 aukso dal\xc4\xaf (569,8 kg) Lietuva i\xc5\xa1 Tarptautini\xc5\xb3 atsiskaitym\xc5\xb3 banko atgavo 1992\xc2\xa0m. Nuo 1992\xc2\xa0m. Lietuvos banko naryst\xc4\x97 TAB buvo atkurta ir gr\xc4\x85\xc5\xbeintos jam priklausiusios banko akcijos. \xc5\xa0iuo metu Lietuvos bankas turi 1070 TAB akcij\xc5\xb3. Lietuvos banko vadovas dalyvauja TAB metiniuose akcinink\xc5\xb3 susirinkimuose ir kituose renginiuose.'